PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra proiectului de Lege privind declararea zonei de amplasare a monumentelor istorice din nordul Olteniei ca obiectiv de interes naţional
Proiectul de Lege privind declararea zonei de amplasare a monumentelor istorice din nordul Olteniei ca obiectiv de interes naţional a fost transmis Comisiei cu adresa nr. PL.-x 112 din 5 martie 2007.

Comisia pentru cultură, arte, mijloace de informare în masă a  fost sesizată în fond cu acest proiect de lege, spre avizare fiind transmis Comisiei pentru administraţie publică, amenajarea teritoriului şi echilibru ecologic, Comisiei pentru buget, finanţe şi bănci, Comisiei pentru industrii şi servicii şi Comisiei juridice, de disciplină şi imunităţi. Până la data întocmirii raportului s-au primit avize negative din partea Comisiei pentru buget, finanţe şi bănci şi  Comisiei juridice, de disciplină şi imunităţi, iar Comisia pentru industrii şi servicii a avizat favorabil proiectul de lege. În redactarea raportului, Comisia a ţinut cont de avizul favorabil al Consiliului Legislativ nr. 1282 din 21.09.2006 precum şi de Punctul de vedere al Guvernului nr. 3178/20.10.2006, care nu susţine adoptarea acestei iniţiative legislative.

Prin obiectul de reglementare şi conţinutul său, proiectul de lege  face parte din categoria legilor ordinare. 

Proiectul de lege a fost adoptat de Senat, în şedinţa din 27 februarie 2007, în calitate de primă Cameră sesizată.

Proiectul de lege a fost dezbătut în şedinţa Comisiei din ziua de 4 aprilie 2006. 

În conformitate cu prevederile art. 54  şi 55 din Regulamentul Camerei Deputaţilor, republicat, la dezbateri au participat, domnul Demeter Andras, director general în Ministerul Culturii şi Cultelor iar în calitate de iniţiator, domnul senator Ion Florescu. 

Proiectul de lege are ca obiect de reglementare declararea ca obiectiv de interes naţional a zonei de amplasare a monumentelor istorice din nordul Olteniei, în vederea realizării lucrărilor de restaurare, consolidare, conservare şi punere în valoare a acestora precum şi pentru lucrările publice de reabilitare a construcţiilor, echipamentelor şi a infrastructurii. Proiectul de lege are în vedere constituirea Comitetului Nordul Olteniei,   structură fără personalitate juridică, format din reprezentanţi ai autorităţilor publice centrale şi locale, cu rolul de a coordona acţiunile intreprinse de autorităţile pe care le reprezintă pentru realizarea lucrărilor amintite şi de a propune Guvernului măsuri prin care să fie aplicată strategia de dezvoltare a zonei.
La lucrările Comisiei au fost prezenţi 15 deputaţi, din totalul de 19 membri ai Comisiei. 

Raportul Comisiei a fost adoptat cu unanimitatea voturilor celor prezenţi în sală în momentul votului. Potrivit prevederilor art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 

În urma dezbaterii, Comisia pentru cultură, arte, mijloace de informare în masă propune respingerea proiectului de Lege privind declararea zonei de amplasare a monumentelor istorice din nordul Olteniei ca obiectiv de interes naţional.
Motivaţia respingerii se întemeiază pe următoarele considerente:

· considerăm că, înaintea declarării zonei din nordul Olteniei ca obiectiv de interes naţional, este necesară elaborarea unor norme care să definească noţiunea de “obiectiv de interes naţional”, să stabilească criteriile de delimitare a acestor zone, autorităţile care au în competenţă să declare anumite zone ca obiectiv de interes naţional, procedura de declarare, actul prin care vor fi declarate obiective de interes naţional zonele ce îndeplinesc cerinţele stabilite de lege, măsurile ce vor fi luate în aceste zone, etc.
· prin proiectul de lege se propune accesarea de fonduri europene postaderare. În acest domeniu a fost iniţiată încă din anul 2000 legislaţia necesară, care să permită crearea cadrului legal de dezvoltare regională. Problematica tratată în conţinutul iniţiativei legislative este reglementată de Legea nr. 315/2004 privind dezvoltarea regională în România şi de Hotărârea Guvernului nr. 772/2005 privind aprobarea Regulamentului de organizare şi funcţionare a Consiliului Naţional pentru Dezvoltare Regională. 

